Formaður umhverfis - og samgöngunefndar Alþingis , Bergþór Ólason , segir ástæðu til þess að kalla fyrir þingnefndina fulltrúa Isavia og sveitarstjórnar - og samgönguráðuneytisins til þess að fá það á hreint hver beri ábyrgð á því að viðhaldsstig flugvalla sem skilgreindir eru sem lendingarstaðir sé með þeim hætti að hægt sé að nýta þá . Málið má rekja til umræðu sem varð um helgina í kjölfar slyss skammt frá Blönduósi þegar flytja þurfti þrjá með þyrlu frá Blönduósflugvelli . Sætti Isavia harðri gagnrýni vegna ástands flugvallarins , en Isavia vísaði á sveitarstjórnar - og samgönguráðuneytið . Haft var eftir Ingveldi Sæmundsdóttir , aðstoðarmann Sigurðar Inga Jóhannssonar samgönguráðherra , í Morgunblaðinu í gær að ráðuneytið gæti ekki haft skoðun á einstökum þáttum á einstökum flugvöllum þar sem flugvellirnir væru í umsjón Isavia , sem bæri að tryggja að þeir væru í nothæfu ástandi . „ Eina svarið við þessu er að fá báða aðila fyrir umhverfis - og samgöngunefnd og fá botn í það hvar vandinn liggur . Það blasir við að pólitíska ábyrgðin liggur hjá samgönguráðherra , “ segir Bergþór og vísar til þjónustusamnings ráðuneytisins við Isavia . „ Ef ráðuneytið vill meina að það sé engin pólitísk sýn í þeim þjónustusamningi heldur bara endurómuð greining Isavia þá verður ráðuneytið samt sem áður að bera ábyrgðina , “ segir Bergþór í Morgunblaðinu í dag .